כשיחידה צבאית מגלה שחייל סדיר נעדר, עליה לבדוק שלא נפגע או נעדר מסיבה מוצדקת. אם נמצא שלא, הוא יוגדר כנפקד. נפקדות מוזנת בידי היחידה 48 שעות לאחר תחילת הנפקדות. אם תחזור לפני מועד זה עם הסבר מספיק משכנע (בעיקר אם אתה במילואים), אולי תוכל "לסגור" את העניין עם המפקדים, ללא צורך להישפט.              עד היום השישי לנפקדות היחידה חייבת לשלוח לביתך חייל מחפש מצויד בפקודת מעצר (אם כי  בפועל לא תמיד יגיע חייל לביתך). מותר לו להשתמש "בכוח סביר" על מנת להחזיר אותך ליחידה, אך לרוב זה לא קורה. מה שכן קורה לפעמים הוא חיפוש שמותיר בלגן גדול בבית, כנראה כדי להטיל אימה על ההורים. אם החייל נשא נשק, היחידה יכולה להיעזר בשוטר צבאי לצורך איתור הנשק. אם הנפקד לא נמצא בבית, ייערך אחריו חיפוש במקומות נוספים, וייערך חיפוש נוסף בביתו עד ליום ה-14 לנפקדות. הפעם תוכל היחידה להיעזר במשטרה הצבאית על מנת לתפוס אותך, למרות שבפועל נדיר מאוד שמשטרה צבאית מעורבת בשלב זה.    אחרי 20 ימי נפקדות (או אם התייצבת לשירות מילואים – אחרי 14 ימי היעדרות), הטיפול בך יעבור מהיחידה הצבאית שאליה אתה משויך – למדור עריקים במיטב. מדור עריקים מאשר את העריקות, גורע אותך ממצבת כוח האדם של היחידה שלך ומעביר אותך לאחריות מדור עריקים בחיל משאבי אנוש. ההליך הבירוקרטי הזה עשוי לקחת זמן, כך שבפועל כנראה תוגדר רשמית כעריק לאחר זמן ארוך יותר. כעריק, יוצא נגדך צו מעצר וצו עיכוב יציאה מן הארץ ופרטיך יועברו למשטרת ישראל (שתעביר אותך לידי המשטרה הצבאית אם שוטר יעכב אותך לכל סוג של בדיקה שגרתית, למשל של משטרת התנועה). האחריות לתפוס אותך נמצאת בידי המשטרה הצבאית, שיכולה לפעול לאיתורך, בין היתר באמצעות ביקורי פתע בביתך (במיוחד באישון לילה), ומעקב אחר חשבונות פייסבוק ורשתות חברתיות אחרות ואחר חשבון הבנק שלך.       רשמית, ימי היעדרות משירות מעל יממה לא נספרים כחלק מתקופת השירות ויש להשלימם, אולם לפעמים זה לא נדרש בפועל. המשכורת הצבאית ושאר התשלומים שחייל זכאי להם יופסקו במהלך ההיעדרות. בהיעדרות של עד 60 יום אפשר להמשיך לקבל שירותי רפואה צבאיים, אך עריק שנעדר יותר מ-60 ימים זכאי לכך רק במקרה חירום. במקום זאת, הטיפול הרפואי בך חוזר לקופת החולים שבה היית מבוטחת לפני השירות הצבאי. בפועל, גורמים שונים בצבא משתמשים במונחים "עריק" ו"נפקד" בדרכים שונות, בין היתר בניסיון להלך אימים על חיילים שנעדרים מהיחידה. ייתכן שנתקלת בטענות שאחרי 48 שעות של נפקדות "תהפכי לעריקה" (או אחרי 21 יום, או 45, או 70, או 100). בעצם, הכוונה בכל פעם להליך אחר: אחרי 48 שעות (אבל לפעמים קודם, ולפעמים הרבה אחר כך), התיק שלך אמור לעבור לטיפול המשטרה הצבאית; אחרי 21 ימים (או 14 ימים למילואימניקים) אמורים להעביר את הטיפול בך מהיחידה הצבאית שאליה שוייכת – למדור עריקים במיטב. אחרי 100 ימים (ובעבר 45 או 70), הפרקליטות הצבאית נוטה להעביר תיקי עריקות לבתי דין צבאיים במקום למשפט אצל קצין (אבל יש הרבה יוצאים מן הכלל). כך או כך, פחות חשוב אם את מוגדרת כ"נפקדת" או כ"עריקה"; משנה מה שקורה בפועל.